b'\n_START_ARTICLE_\nNem\xc5\xa1ka osa\n_START_SECTION_\nOpis\n_START_PARAGRAPH_\nNem\xc5\xa1ka osa dose\xc5\xbee v dol\xc5\xbeino okoli 13\xc2\xa0mm in tehta okoli 74,1 \xc2\xb1 9,6\xc2\xa0mg. Telo je zna\xc4\x8dilno rumeno \xc4\x8drno obarvano. Na pogled je zelo podobna navadni osi (V. vulgaris), od katere pa se zlahka lo\xc4\x8di po treh zna\xc4\x8dilnih \xc4\x8drnih pikah na obrazni maski. Poleg tega imajo nem\xc5\xa1ke ose \xc4\x8drne pike tudi po zadku, medtem ko so pri navadni osi te pike zlite s \xc4\x8drnimi pasovi._NEWLINE_Nem\xc5\xa1ke ose rade gradijo gnezda v zemlji. Zimo pre\xc5\xbeivi oplojena matica, ki spomladi poi\xc5\xa1\xc4\x8de primeren prostor za gradnjo gnezda in pri\xc4\x8dne z izgradnjo prvih celic. Gnezdo s celicami v katerih vzgajajo li\xc4\x8dinke zgraditi iz papirju podobnega materiala, ki ga izdelajo z \xc5\xbeve\xc4\x8denjem lesa. Lesno pulpo pome\xc5\xa1ano s svojo slino oblikujejo v \xc5\xa1estkotne celice, ki se dr\xc5\xbeijo skupaj. Matica po zaleganju celice napolni s hrano za li\xc4\x8dinke, ki jo predstavljajo ulovljene \xc5\xbeu\xc5\xbeelke. Iz li\xc4\x8dink se razvijejo prve delavke, ki prevzamejo skrb za gradnjo gnezda in vzgojo novih delavk, matica pa takrat samo \xc5\xa1e zalega. Preko leta se kolonija \xc5\xa1iri in lahko proti koncu poletja dose\xc5\xbee preko 20.000 osebkov. V jeseni stara matica pogine, oplojene mlade matice pa zimo pre\xc5\xbeivijo v varnih zavetjih._NEWLINE_Odrasle ose lovijo druge insekte, ki jih uporabljajo za hrano li\xc4\x8dinkam, pogosto pa za hrano li\xc4\x8dinkam uporabijo tudi kose mrhovine. Same se prehranjujejo z medi\xc4\x8dino in sadjem, pa tudi s sladkim izlo\xc4\x8dkom svojih li\xc4\x8dink.'